VS00056849
Datum: 2011-09-07T02:00:00.000+02:00
datum_sodbe_i_stopnje: 2021-03-05T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - skaženost - zmanjšanje življenjske aktivnosti
skupina: poškodbe glave in možganov in njihove posledice - poškodbe hrbtenice in reber in njihove posledice - poškodbe prsne in trebušne votline in njihove posledice - poškodbe skočnega sklepa in stopala in njihove posledice - duševne motnje
fischer: zelo hudi primeri
odskodnina: 182.000 EUR - končni znesek odškodnine je bil ustrezno zmanjšan glede na že izplačano odškodnino
opombe: II DoR 74/2022 Predlog za dopustitev revizije tožeče stranke (oškodvanca) je bil zavrnjen, ker ni izkazala odstopa od sodne prakse.

II DoR 87/2022: Predlog za dopustitev revizije tožene stranke in stranskega udeleženca je bil zavrnjen v delu, ki se je nanašal na odmero odškodnine za nepremoženjsko škodo.
sodisce: Vrhovno sodišče

## Oškodovanec

**Spol:**

moški

**Starostna skupina:**

od 30 do 35 let

Delovna nesreča - na gradbišču je ob nameščanju zaščitne ograje padel z betonskega zidu 8,5 m globoko.

## Škodni dogodek

Linearni zlom lobanje s čelno, temensko in zatilno kostjo, krvavitev pod trdo možgansko opno, obtolčenino možganov levo, pretres možganov, zlom prsnice, vdor zraka v medpljučni prostor, udarnino pljuč, udarnino trebušne stene, raztrganino vranice, udarnino širokega črevesa, večfragmentni nestabilni zlom prvega ledvenega vretenca, zlom zunanje grče desnega gležnja in zlom desne petnice; tožnik je med zdravljenjem tudi zbolel in se zdravil za streptokokno pljučnico.

## Poškodba

Telesne bolečine

50.000 EUR - mesec in pol je trpel hude telesne bolečine, po tem času so ostale srednje hude intenzivnosti in so take še sedaj, z občasnimi obdobji hudih telesnih bolečin (kronični bolečinski sindrom); ni pričakovati večjega izboljšanja bolečinskega stanja.

#### Hospitalizacija

Kirurško zdravljenje je trajalo 2 leti, 1 mesec in 18 dni, zdravljenje v širšem smislu še traja; v okviru kirurškega zdravljenja je bil hospitaliziran 1 mesec in 25 dni, 1 teden je bil hospitaliziran v Centru za intenzivno terapijo in je bil 6 dni priključen na aparate za dihanje v umetno vzdrževani komi; občasno je bil hospitaliziran v Psihiatrični bolnišnici Vojnik, in sicer v obdobju od maja 2012 do novembra 2017 v skupnem trajanju 2 leti in 8 mesecev.

#### Rehabilitacija

mesec in pol je imel longeto na desni goleni z vključenim gležnjem in stopalom; 14 dni se je stacionarno zdravil in opravljal fizioterapijo v zdravilišču; 20-krat je opravljal fizioterapijo v zdravstvenem domu, z berglami je hodil 5 mesecev.

#### Nevšečnosti med zdravljenjem

Bil je 5-krat operiran, 6-krat so mu bili odstranjeni šivi, 20 dni je imel urinski kateter, nekaj dni je imel napeljano cev za odtekanje sokrvice iz prsne votline, 10-krat je bil previt, najmanj 70-krat je bil zbadan zaradi zdravil in infuzij, 2 meseca je prejemal zdravila proti strjevanju krvi, jemal je in še vedno jemlje visoke doze nesteroidnih analgetikov, opioidne analgetike, antidepresive, antiepileptike; 2-krat je bil opravljen UZ pregled, 2-krat je opravil elektroencefalografijo, enkrat je bil preiskan z magnetno resonanco; 25-krat je bil rentgensko slikan, 13-krat je bila opravljena računalniška tomografija, od tega 2-krat z vbrizganjem kontrasta; imel je 29 specialističnih pregledov in 40 pregledov pri svoji zdravnici; pri vzdrževanju vitalnih funkcij je bil 6 dni odvisen od pomoči negovalnega osebja, nato je bil 39 dni povsem odvisen od negovalnega osebja pri opravljanju osebne higiene, hranjenju, in opravljanju fizioloških potreb; tudi v času 1-letne hospitalizacije v PB Vojnik je bil odvisen od pomoči negovalnega osebja.

## Strah

7.000 EUR - Tožnik je ob dogodku utrpel izredno hud strah, med prevozom v bolnišnico in UKC pa zelo hud strah, kar je vse skupaj trajalo 4 ure in pol; ko se je zbudil iz umetne kome je 5 tednov trpel hud sekundarni strah, nato pa je še 4 mesece trpel srednje hud sekundarni strah; nadaljnje posledice v duševni sferi (huda depresija, psihične motnje) je sodišče upoštevalo v okviru duševnih bolečin zaradi zmanjšanja življenjskih aktivnosti.

## Zmanjšanje življenjske aktivnosti

120.000 EUR - Poškodbe so pustile trajne posledice v anatomskem smislu in trajne funkcionalen posledice (huda osebnostna sprememba s kronično močno depresijo, kognitivne spremembe z motnjami spomina, koncentracije, asociativnega mišljenja in načrtovanja aktivnosti, pogosti epileptični napadi, obojestranska naglušnost srednje stopnje, vsesplošna rigidnost telesa, predvsem pa zavrta gibljivost prsno-ledvene hrbtenice težje stopnje in zavrta gibljivost desnega gležnja srednje stopnje), zaradi katerih je tožnik povsem nesposoben za pridobitno delo (invalid I. kategorije) in močno zmanjšano sposoben za večino del, potrebuje pomoč bližnjih pri večini življenjskih aktivnosti (razen pri najenostavnejši osebni higieni in oblačenju), potrebuje stalen nadzor zaradi možnosti epileptičnih napadov, njegovo duševno stanje pa se bo v prihodnosti predvidoma le še poslabševalo. Tožnik se je poškodoval v zelo aktivnem življenjskem obdobju.

## Skaženost

5.000 EUR - Tožnik ima več brazgotin: 15 cm dolgo nad hrbtenico v ledvenem delu, 11 cm dolgo na spodnjem delu prsnega koša, 3 cm dolgo na steni trebuha levo in 2 točkasti na trebuhu; na nogi brazgotine niso objektivizirane; ugotovljene brazgotine so vidne, če je gol od trebuha navzgor, sicer pa so v vsakdanjem življenju prekrite; kadar so razkrite, vzbujajo pri okolici pretirano radovednost in lažje pomilovanje. V psihološkem smislu so brazgotine za tožnika najverjetneje drugotnega pomena, saj je njegovo doživljanje najbolj vezno na stalna občutja bolečine v sklopu bolečinskega sindroma.

---

Obligacijski zakonik (2001) - OZ člen 179